J. Mikolaj, podpredseda vlády a minister školstva SR: (2008-05-13):
Pretože dosť sa tu útočí, že zákon je o centralizácii, o dirigizme a tak ďalej a tak ďalej, ale uznajte sami, že dosiaľ neboli základné pojmy vôbec vydefinované v oblasti práci s mládežou. Doposiaľ nebolo definované prostredie práce s mládežou a definovaná špecializovaná činnosť. Nebolo. Bol chaos, bolo to živelné. Takisto transpozícia smernice o dobrovoľnej práci a dobrovoľnej službe. Doteraz boli len smernice, zákon nebol. Tak to treba spraviť. Takisto ohľadne akreditácie vzdelávacích subjektov a programov, veď hovoríme o profesionalizácii. Či netreba profesionalizovať prácu s mládežou? Takže musí byť akreditácia. Doteraz takisto nebola. No a pokiaľ ide o financovanie, tak vám uvediem niektoré príklady, ktoré vás dovedú k tomu, že sa musí sprísniť a štát je povinný dohliadať na každú štátnu korunu, ktorá ide do akejkoľvek činnosti. Takže pokiaľ ide o definície a o pojmy, veď tie pojmy, to si niekto len tak z prsta nevycucal. Veď tie pojmy boli konzultované s Akadémiou vied s Jazykovedným ústavom. Sú to definície, preklady z Európskej únie. Pozrite si tie definície tam a skúste navrhnúť iné, ale tie definície, poviem otvorene, že ani mne sa nepáčili zo začiatku, a keď som videl, že iné sa dať nedajú a že je to v rámci spisovnej slovenčiny, tak sú tam. Nechcem takisto gramatické chyby, lebo no povedzme, že nemusí byť. Pokiaľ ide o akreditáciu. Nevidím dôvod, prečo máte dôvody voči akreditácii. Domyslime systém, aký by mohol byť, ale akreditácia musí byť. Každý, kto chce míňať štátne dotácie, aby to neboli určité chodníkové firmy alebo ľudia, ktorí si myslia, že môžu míňať štátne peniaze bez nejakej kontroly. Ja vám môžem ukázať výsledky kontroly, kde je jedna mládežnícka organizácia, z 800-tisíc dotácií išlo 760 na chlebíčky v zmysle pravidiel, ktoré sme prevzali za minulej vlády a nenašli sme nič, aj im to prešlo. Tak preto sme zmenili pravidlá, preto sme pritvrdili, že to musí byť akreditovaná organizácia, ktorá sa bude uchádzať či už o eurofondy, áno, aj o eurofondy, ale nie hocikto. Ale ten, kto je akreditovaný,  kto s tým vie pracovať a kto vie preukázať, že s mládežou robiť vie, chce a bude. To nemôže byť živelné. A o nič iné nejde, len zaviesť poriadok a pravidlá a systém. Celý zákon je takýmto spôsobom postavený. Dirigizmus a minister. No minister rozhodoval vždy. Veď to sme takisto prebrali z vašej vlády. Celý systém sme prebrali, rozdeľoval peniaze, že pán Szigeti? Aj vy ste podpisovali takisto. No tak sme to prevzali, dali sme to teraz do zákona, teraz zrazu je kvôli tomu zle, lebo za vás to bolo dobre, za nás je to zle. Ale skúste navrhnúť nejaký iný systém, v poriadku. Ale systém sme prevzali taký, aký bol. Pán Slafkovský, nemá dopad na štátny rozpočet, zákon je o systéme. Keď si porovnáte, a to máte pravdu, že aj tento zákon, aj zákon o športe sú si podobné, lebo takú štruktúru sme na ministerstve navrhli. Všade sú pojmy, všade prostredie, všade sú pravidlá hry, všade je financovanie, všade sa snažíme zaviesť systém a poriadok. Naozaj tie dva zákony majú absolútne podobnú štruktúru. Vidieť, že je to z jednej dielne. Ale o losovaní by som teda nerád rozprával, lebo my sme skôr za systém, za pravidlá a nevyhrá najlepší. A domýšľajme systém, ale losovaním si myslím, že sa nikde nedostaneme, pretože pravidlá a kritériá sa dajú stanoviť všade. A keď nie, tak podporme najlepších a ten, kto je najlepší, sa snáď vyhodnotiť na základe referencií a výsledkov určite dá. Platí tu to isté, čo bol zákon o športe. Pokiaľ budete mať pozmeňujúce návrhy, určite ich akceptujeme, prečo nie a skúsme ten zákon vylepšiť. Ďakujem pekne.